Ikuigbe Ebaibol: Gidiọn Avọ Ezae 300 Riẹ - Official Web Site ọrọ Isẹri Jihova\nKỌ WHỌ ruẹ oware nọ o bevia eva etenẹ? Enana kpobi yọ egba ohọre ahwo Izrẹl. Ezae nọ iruwẹ na abe da ame. Obroziẹ Gidiọn odikihẹ kẹlae na. Ọ be ghẹrai oghẹrẹ nọ a te rọ da ame na.\nMuẹrohọ oghoghẹrẹ idhere nọ a be rọ da ame na. Ejọ a nwane va ovao rai tu ame na. Rekọ ọ jọ ọ be rehọ obọ sẹrẹ ame na da, yọ o bi ri re ọ sae ruẹ oware nọ obe via kẹliẹe. Onana orọ oja, keme Jihova ọ ta kẹ Gidiọn nọ ọ salọ ezae nọ e be ghẹ yọ a be da ame. Enọ ikiọkọ Ọghẹnẹ ọ ta nọ, o viai zihe kpo. J’oma ruẹ onọ osoriẹ.\nAhwo-Izrẹl a zoma rọ eva ikpokpoma. Fiki epanọ a yo ẹme kẹ Jihova ha. Ahwo Midian a wo ogaga viai a tẹ be nwae oma. Fikiere Ahwo-Izrẹl a te bo se Jihova re ofiobọhọ kae, Jihova ọ tẹ gaviezọ kẹ unubo rai.\nJihova ọ tẹ ta kẹ Gidiọn nọ ọ rehọ ogbaẹmo, fikiere Gidiọn o te koko ezae egba ohọre 32,000 koko. Rekọ yọ ezae ogbaẹmo nọ i bu te 135,000 a bi ti lele Izrẹl họre. Yọ dede na Jihova ọ ta kẹ Gidiọn nọ: ‘Ahwo ra a bu hrọ.’ Fikieme Jihova ọ jẹ ta oyena?\nFikinọ Izrẹl tẹ kparobọ ẹmo na, a re ti roro nọ ogaga obọ rai a rọ kparobọ. A re ti roro nọ a du gwọlọ obufihọ Jihova re a tẹ kparobọ họ. Fikiere Jihova ọ tẹ ta kẹ Gidiọn nọ: ‘Ta kẹ ezae nọ ozọ ubimu kpobi nọ a zihe kpo.’ Nọ Gidiọn o ru onana, ezae 22,000 otu ohọre riẹ a te zihe kpo. Oyena o tẹ se ezae 10,000 ọvo ba re a ti lele egbaẹmo 135,000 họre.\nRekọ gaviezọ! Jihova ọ ta nọ: ‘Ahwo nọ who wo a gbe bu hrọ.’ Fikiere ọ tẹ ta kẹ Gidiọn re ọ rehọ ahwo na e da ame eva uto nana re enọ evova tu ame be da o zihai kpo. ‘Mẹ te rehọ ezae 300 na rọ kẹ owhẹ obokparọ enana nọ e be ghẹ yọ abe da ame na,’ Jihova ọ ya eya na.\nOke u te no kẹ ohọre na. Gidiọn o te fiọ ezae 300 na họ ẹko esa. Ọ rehọ ọgba rọkẹ omomọvo, gbe omototo avọ ukpẹ-obọ nọ oriẹ eva. Nọ oke u ti te oke wọhọ udevie aso, ai kpobi a te koko wariẹ evuẹ ọrọ elakpa-ẹmo ewegrẹ na. Kẹsena eva oke ọvo yena, akporo egba rai a te je kpe emetoto rai, a tẹ va inọ: ‘Ọgbọdọ Jihova avọ ọ rọ Gidiọn!’ Okenọ elakpa-ẹmo ewegrẹ na a tovrẹ ze, a te reghe avọ ozọ. Ai kpobi a te muhọ ẹdhẹ, Ahwo-Izrẹl a tẹ kpare obọ ẹmo na.\nIbruoziẹ 6 ri te 8.\nOghẹrẹ vẹ gbe fikieme emọ Izrẹl a rọ rrọ ẹbẹbẹ ologbo?\nFikieme Jihova ọ rọ ta kẹ Gidiọn inọ ahwo ogbaẹmo riẹ a bu hrọ?\nNọ Gidiọn ọ ta kẹ ezae nọ ozọ u bi mu kpobi inọ a zihe kpo no, bro ezae i kiọkọ?\nRehọ uwoho na dhesẹ epanọ Jihova o ro bru ahwo nọ e rrọ ogbaẹmo Gidiọn kpotọ te ezae 300 ọvo.\nẸvẹ Gidiọn o ro koko ezae 300 riẹ họ, kọ oghẹrẹ vẹ Izrẹl o ro fi ẹmo na kparobọ?\nSe Ibruoziẹ 6:36-40.\nEme Gidiọn o ru re oreva Jihova u mu ei ẹro?\nẸvẹ mai nẹnẹ ma rẹ rọ riẹ oware nọ oreva Jihova o rrọ? (Itẹ 2:3-6; Mat. 7:7-11; 2 Tim. 3:16, 17)\n2. Se Ibruoziẹ 7:1-25.\nEme ma rẹ sai wuhrẹ mi ezae 300 nọ e jaja aro vi na, wo ohẹriẹ no enọ e daezọ họ? (Ibr. 7:3, 6; Rom 13:11, 12; Ẹf. 5:15-17)\nWọhọ epanọ ezae 300 na a wuhrẹ no aruorokele Gidiọn ze na, ẹvẹ ma sae rọ raro kele Jesu Kristi, Gidiọn Ologbo na? (Ibr. 7:17; Mat. 11:29, 30; 28:19, 20; 1 Pita 2:21)\nẸvẹ Ibruoziẹ 7:21 u re ro fi obọ họ kẹ omai wo edẹro kpahe eru iruo evaọ oria nọ a fi omai họ evaọ ukoko Jihova? (1 Kọr. 4:2; 12:14-18; Jem. 4:10)\nSe Ibruoziẹ 8:1-3.\nKpahe ekuhọ ẹwhọ kugbe oniọvo, eme ma re wuhrẹ no edhere nọ Gidiọn o ro ku ẹwhọ kugbe ahwo Ifremu họ? (Itẹ 15:1; Mat. 5:23, 24; Luk 9:48)